Mudre izreke (Šarić)/Glava 17.
1 Bolji je komad suha kruha s mirom, nego kuća puna žrtvenog mesa sa svađom. 

2 Razuman sluga bit će gospodar nad sinom nevaljalim i s braćom će dijeliti baštinu. 

3 Topionica je za srebro, peć za zlato, a Gospod iskušava srca. 

4 Zločinac pazi na usne lažne; lažljivac sluša jezike pokvarene. 

5 Tko se ruga siromahu, grdi stvoritelja njegova; tko se raduje nesreći, ne ostane sam bez kazne. 

6 Kruna su starcima unučad, slava djeci roditelji njihovi. 

7 Luđaku ne pristaje mudra riječ, a još manje plemenitu čovjeku lažna riječ. 

8 Poklon je potkupi i kao čarobni kamen onome, koji ga daje; kamo se god okrene, ima uspjeh. 

9 Tko pokriva prijestupe, traži ljubav; tko ih dalje pripovijeda, razdvaja pouzdane prijatelje. 

10 Ukor djeluje na razumnoga većma, negoli što udaraca na luđaka. 

11 Zločinac ide samo za pobunom; ali se ljut glasnik šalje na njega. 

12 Bolje je da čovjeka susretne medvjedica, kojoj su ugrabili mlade, nego luđak u svojoj ludosti. 

13 Tko vraća zlo za dobro, kuću njegovu neće ostaviti nesreća. 

14 Svađu zametnuti jest kao poplavu raspasati; zato prije nego se zametne, prođi se raspre! 

15 Tko oslobodi krivoga i tko osudi pravoga, obojica su gad Gospodu. 

16 Što će novci u ruci luđakovoj? Da kupi mudrost, kad nema razuma? 

17 Uvijek nosi ljubav prijatelj; a u nevolji postaje brat. 

18 Bezuman je čovjek, koji daje ruku i jamči za prijatelja svojega. 

19 Tko ljubi svađu, ljubi grijeh; tko visoko gradi vrata svoja, traži pad. 

20 Tko je lažna srca, ne postiže sreće; tko je lažljiva jezika, pada u nesreću. 

21 Tko ima luda sina, toga mori briga; otac luđakov nema radosti. 

22 Srce veselo pospješuje ozdravljenje, a duh potišten suši kosti. 

23 Bezbožnik prima poklone ispod ruke da zavije staze pravdi. 

24 Razuman ima pred očima mudrost, a oči luđaku lutaju do na kraj zemlje. 

25 Lud sin briga je ocu svojemu i gorka bol materi svojoj. 

26 Zlo je globiti pravednika; plemenite ljude udarati proti svakomu je pravu. 

27 Tko usteže riječi svoje, razborit je; razuman je hladnokrvan čovjek. 

28 I luđak, kad šuti, može vrijediti kao mudar; kao razuman, i kad zatvori usne svoje! 

Mudre izreke (Šarić)